Woede oor ‘herwinning’ van historiese begraafplaasDie Chief Albert Luthuli Erfenis-begraafplaas. (Foto: Google images) Die Msunduzi-munisipaliteit in KwaZulu-Natal oorweeg dit om ŉ begraafplaas, wat die tuiste van verskeie historiese grafte is, te “herwin” en as konstrukise- en ontwikkelingsprojek te benut. Verskeie Voortrekker-gesinne sowel as veterane van die Tweede Wêreldoorlog is in die Chief Albert Luthuli Erfenis-begraafplaas in Pietermaritzburg begrawe en dié besluit het hewige kritiek uitgelok. Die munisipaliteit se uitvoerende komitee het reeds ’n verslag goedgekeur vir ’n konsultasieproses vir opgrawings. Luidens die munisipaliteit se kennisgewing is die plan dat grafte opgegrawe en ŉ muur van herinnering opgerig word met die name van almal wat daar begrawe was. Die oorskot sal dan elders begrawe word. Die Federasie van Afrikaanse Kultuurvereniginge (FAK) meen dit is van alle logika ontbloot om grafte te vernietig vir ’n konstruksie- en ontwikkelingsprojek. Die FAK het gevolglik ’n petisie van stapel gestuur om die ontwikkeling en opgrawings te stop. Mandla Zuma, ’n senior bestuurder van gemeenskapsdienste, het in die portefeuljekomiteevergadering gesê die munisipaliteit “ondersoek die moontlikheid om die grafte na ’n ander stuk grond te skuif”. Die FAK meen dit kan en mag nie gebeur nie. Daar is verskeie Voortrekkergrafte wat tot 180 jaar terug dateer wat onder meer insluit die predikant van die Voortrekkers, eerwaarde Erasmus Smit, en sy vrou Susanna. Die Kaalvoetvroumonument is ook na Susanna Smit vernoem. Sy was die vrou wat gesê het sy trek eerder kaalvoet terug oor die Drakensberge voor sy weer deur die Britte regeer word,” sê Barry Müller, kultuurkoördineerder van die FAK. “Dit is ook nie net die erfenis en geskiedenis van die Voortrekkers wat hier vernietig sal word nie, maar inderwaarheid die geskiedenis van die stad Pietermaritzburg.” Müller sê indien die [oorskot van] Voortrekkers en Afrikaners wat daar begrawe is, verwyder word, is dit nog ’n bewys van hoe die regering Afrikaners se geskiedenis ongedaan wil maak. Hy sê daar is verskeie ander grondgebiede wat die munisipaliteit kan gebruik vir ontwikkeling. “Om nou ’n begraafplaas tot niet te laat gaan, is nie net onsinnig nie, maar bitter onverantwoordelik.” Ross Strachan, DA-koukusleier, meen ook dit is ’n skande om die grafte te wil skuif en sê daar is genoeg ander eiendom wat ontwikkel kan word voordat die begraafplaas oorweeg word.